РЕШЕНИЕ ЗА ИЗПЪЛНЕНИЕ НА КОМИСИЯТА
от 24 септември 2014 година
за удължаване на назначаването на органа за преглед на ефективността на Единното европейско небе
(2014/672/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (1), и по-специално член 11, параграф 2 от него,
като има предвид, че:
(1)
С решение на Комисията от 29 юли 2010 г. (2) Европейската организация за безопасност на въздухоплаването (Евроконтрол), създадена с Международната конвенция от 13 декември 1960 г. за сътрудничество за безопасност на въздухоплаването, изменена на 12 февруари 1981 г. и преразгледана на 27 юни 1997 г., представлявана от нейната Комисия за преглед на ефективността и с подкрепа на звеното за преглед на ефективността, бе назначена като орган за преглед на ефективността на Единното европейско небе за период, приключващ на 30 юни 2015 г.
(2)
С писмо от 11 август 2010 г. Комисията назначи председателя на органа за преглед на ефективността, а с решение на Комисията от 25 юли 2013 г. (3) Комисията одобри членовете на този орган за срок, който и в двата случая изтича на 30 юни 2015 г.
(3)
Необходимо е Комисията и националните надзорни органи да получават експертна подкрепа и след 30 юни 2015 г. и следователно е необходимо да се назначи орган за преглед на ефективността за допълнителен период, предвид важните задачи, които изпълнява този орган съгласно член 11, параграф 2 от Регламент (ЕО) № 549/2004 и член 3 от Регламент за изпълнение (ЕС) № 390/2013 на Комисията (4).
(4)
След приключването на първия референтен период, който изтича на 31 декември 2014 г., Комисията трябва да направи преглед на въздействието, обхвата и резултатите от схемата за ефективност, който обхваща и органа за преглед на ефективността. С оглед на това е целесъобразно допълнителният период на назначаване на органа за преглед на ефективността да приключи на 31 декември 2016 г., с цел да се изчакат резултатите от този процес на преглед, който може да доведе до промени в бъдещите задачи, назначаването и състава на този орган. Крайната дата 31 декември 2016 г. също така съответства на референтния период съгласно член 3, параграф 1 от Регламент за изпълнение (ЕС) № 390/2013, доколкото тя позволява на органа за преглед на ефективността да приключи работата си във връзка с приемането на планове за ефективност за втория референтен период (2015-2019 г.), с разработването на валидни за целия Европейски съюз цели за ефективност с оглед на тяхното прилагане считано от 2017 г. по отношение на установените единични разходи за терминално аеронавигационно обслужване, както и да оцени през 2016 г. прогнозите за трафика, използвани за определянето на валидни за целия Европейски съюз цели за ефективност за втория референтен период.
(5)
Комисията за преглед на ефективността на Евроконтрол, която към настоящия момент продължава да бъде най-подходящият орган за изпълнението на тези задачи, не е представила възражение срещу назначаването ѝ като орган за преглед на ефективността за допълнителен период от време. Председателят и членовете на този орган, които са били избрани съгласно процедурата, предвидена в член 4, параграф 4 и член 5, параграф 1 от решението на Комисията от 29 юли 2010 г., също изразиха своята готовност за подновен мандат. Като се има предвид ограничената продължителност на този допълнителен период, както и необходимостта да се осигури приемственост в началото на референтния период, на този етап не е целесъобразно да се започне нова процедура за подбор.
(6)
Поради това следва назначаването на органа за преглед на ефективността и на неговия председател и членовете му да бъде подновено за срок, който изтича на 31 декември 2016 г.
(7)
В съответствие с Регламент (ЕО) № 549/2004 органът за преглед на ефективността следва да бъде безпристрастен, да притежава необходимите правомощия за изпълнение на задачите, които са му поверени, и да действа независимо. Следва да бъдат предвидени адекватни предпазни мерки в това отношение. Следва също така да се уточни как този орган ще докладва на Комисията.
(8)
С цел да се гарантира правилното му функциониране, следва да бъдат определени подходящи правила относно правилника за дейността, необходимите изисквания за гласуване и финансирането на органа за преглед на ефективността.
(9)
От съображения за повече яснота решението на Комисията от 29 юли 2010 г. и решението на Комисията от 25 юли 2013 г. следва да бъдат отменени.
(10)
С цел да се гарантира непрекъснатост, настоящото решение следва да влезе в сила на 1 юли 2015 г.
(11)
Предвидените в настоящото решение мерки са в съответствие със становището на Комитета за единно небе, учреден по член 5, параграф 1 от Регламент (ЕО) № 549/2004,
ПРИЕ НАСТОЯЩОТО РЕШЕНИЕ:
Член 1
Назначаване на органа за преглед на ефективността
1. Комисията за преглед на ефективността на Евроконтрол, подпомагана от звеното за преглед на ефективността на Евроконтрол, се назначава като орган за преглед на ефективността на Единното европейско небе до 31 декември 2016 г.
2. Назначаването подлежи на условието, че органът за преглед на ефективността поддържа общата компетентност в четирите главни за ефективността области - безопасност, капацитет, околна среда и разходна ефективност, и че получава достатъчна, независима и компетентна подкрепа от звеното за преглед на ефективността на Евроконтрол.
3. При изпълнението на задълженията си, възложени му съгласно настоящото решение, органът за преглед на ефективността, неговият председател и отделните му членове са безпристрастни и упражняват функциите си независимо, като избягват конфликт на интереси.
4. На органа за преглед на ефективността се осигурява достъп до данните, свързани с ефективността, посочени в Регламент за изпълнение (ЕС) № 390/2013, които са на разположение в рамките на Евроконтрол.
Член 2
Докладване
1. Органът за преглед на ефективността действа по напълно прозрачен начин и се отчита директно на Комисията. Неговите доклади и препоръки са собственост на Комисията. Публикуването или разпространяването на тези доклади и препоръки изисква предварително писмено съгласие от страна на Комисията.
2. Веднъж годишно органът за преглед на ефективността докладва на Комисията:
а)
относно своето сътрудничество с Европейската агенция за авиационна безопасност (ЕААБ) и относно споразуменията за работа с доставчиците на аеронавигационно обслужване, операторите на летища, координаторите на летища и въздушните превозвачи, както е посочено в член 3, параграфи 7 и 8 съответно от Регламент за изпълнение (ЕС) № 390/2013;
б)
за работата, извършена съгласно настоящото решение, и за използването на своите ресурси.
Член 3
Определяне на председател и членове
1. Председателят и членовете на органа за преглед на ефективността са изброени в приложението.
2. При встъпването си в длъжност членовете подписват декларация, с която се задължават да изпълняват по независим начин функциите си в органа за преглед на ефективността.
3. Ако председателят или някой от членовете на органа за преглед на ефективността го напуснат преди 31 декември 2016 г., за тях се избира заместник измежду кандидатите, показали необходимия опит и компетентност, както и независимост и отсъствие на конфликт на интереси. Тези заместници се назначават от Комисията в съответствие с член 3, параграф 1 от Регламент за изпълнение (ЕС) № 390/2013.
Член 4
Процедурен правилник
1. Органът за преглед на ефективността приема своя процедурен правилник, при условие че е одобрен предварително от Комисията, чрез гласуване с обикновено мнозинство.
2. Органът за преглед на ефективността приема своите доклади и препоръки чрез гласуване с обикновено мнозинство.
Член 5
Финансиране
1. Работата на органа за преглед на ефективността по изпълнение на задачите, посочени в член 3, параграфи 3, 4 и 5 и параграф 6, буква а) от Регламент за изпълнение (ЕС) № 390/2013, включително разходите за председателя и членовете на органа за преглед на ефективността, както и съответните разходи за персонала на звеното на Евроконтрол за преглед на ефективността, се финансират от бюджета на Съюза.
2. Задачите, посочени в член 3, параграф 6, букви б) и в) от Регламент за изпълнение (ЕС) № 390/2013, подлежат на специално финансиране от държавите членки, което покрива допълнителните разходи, направени в резултат на тяхно искане за съдействие от страна на органа за преглед на ефективността.
Член 6
Предсрочно прекратяване
1. Ако председателят или някой от членовете на органа за преглед на ефективността не изпълняват разпоредбите на настоящото решение, Комисията има право да прекрати мандата им.
2. Ако Евроконтрол не изпълнява разпоредбите на настоящото решение, Комисията има право да преразгледа или прекрати мандата с тримесечно писмено предизвестие.
Член 7
Отмяна
Решенията на Комисията от 29 юли 2010 г. и от 25 юли 2013 г. се отменят.
Член 8
Влизане в сила и прилагане
Настоящото решение влиза в сила на 1 юли 2015 г. и се прилага до 31 декември 2016 г.
Съставено в Брюксел на 24 септември 2014 година.